projecte-aina/catalan_government_crawling huggingface dataset:
• El nou portal reuneix tota la seva oferta de terrenys industrials, comercials, terciaris, logístics, residencials i actius immobiliaris singulars disponibles
• El llançament d'incasolsolars.cat s'emmarca dins les mesures que està activant l'INCASÒL per incentivar la reactivació econòmica
incasolsolars.cat, el nou porta comercial de l'INCASÒL.
L'Institut Català del Sol, INCASÒL, estrena el seu nou portal comercial incasolsolars.cat.
El nou web aplega tota l'oferta disponible de terrenys industrials, comercials, terciaris, logístics, residencials i actius immobiliaris singulars.
L'objectiu és dinamitzar el mercat i posar-se al servei dels clients, facilitant la seva implantació.
Incasolsolars.cat és també una nova eina per a mostrar l'INCASÒL com a empresa pública de la Generalitat de Catalunya que gestiona part dels seus actius immobiliaris.
L'INCASÒL compta amb actius repartits pel tot el territori de Catalunya.
Actualment destaquen projectes disponibles com per exemple Can Sant Joan a Sant Cugat del Vallès, Riu Clar a Tarragona o Plans de la Sala a Sallent.
Altres actuacions en producció dins l'àrea metropolitana de Barcelona són Els Joncs a Gavà i el PAU24 i SUD10 a Palau-Solità i Plegamans.
I, en diferents fases de desenvolupament urbanístic, Els plans del Guardià a l'Alt Camp, el nou sector industrial d'Aiguaviva/Riudellots de la Selva o Torreblanca-4 Pilans a Lleida.
En el nou portal incasosolars.cat es pot consultar la disponibilitat dels terrenys, demanar informació, descarregar el full de sol·licitud de parcel·la i contactar directament amb l'equip comercial de l'INCASÒL.
Mesures per incentivar la reactivació econòmica
El llançament del nou portal comercial s'emmarca dins les mesures que està activant l'INCASÒL per incentivar la reactivació econòmica.
La situació actual i la seva previsió d'evolució a curt termini han fet que l'empresa s'hagi adaptat ràpidament per afavorir noves implantacions i activitats amb noves regulacions que seran vigents fins a final d'any.
Cal destacar per exemple l'adjudicació directa dels immobles mitjançant la corresponent sol·licitud, sempre que compleixi els requisits essencials.
Pel que fa al finançament i per afavorir la liquiditat al client, se li demana una inversió inicial del 20%, facilitant el finançament del 80% restant.
Una altra mesura per animar les inversions ha estat la pròrroga automàtica dels preus dels immobles que han vist caducat aquest valor durant la pandèmia de la COVID-19, evitant d'aquesta manera, qualsevol revisió a l'alça que es pogués plantejar.
• L'Ajuntament destina el local actualment a l'Escola Bressol Municipal el Gegant del Pi
D'esquerra a dreta: Carlos Perramón, director Comercial de l'INCASÒL i Francesc Colomé, alcalde de Les Franqueses del Vallès.
L'Institut Català del Sòl, INCASÒL i l'Ajuntament de Les Franqueses del Vallès han signat aquest matí la compra del local de la plaça Catalunya del barri de Bellavista de Les Franqueses, actualment ocupat per l'escola bressol municipal el Gegant del Pi.
L'INCASÒL va construir una promoció d'habitatges protegits de lloguer amb locals per a equipaments a la planta baixa en el solar de la plaça Catalunya, cedit per l'Ajuntament.
Ara, el consistori adquireix, pel preu de cost d'execució de l'obra, aquests locals de 835,42 m 2 per a dedicar-los a equipaments d'ús educatiu.
Es tracta de 527,48 m 2 dels baixos del número 10 de la plaça Catalunya, on actualment està l'escola bressol, i de 337,94 m2 de dels baixos del número 13A del carrer del Terme.
La propietat també disposa d'un pati privatiu de 319,85 m 2.
Amb aquesta adquisició, l'Ajuntament preveu ampliar els serveis educatius a Bellavista en un futur.
La recuperació de l'antiga sendera del Castell de Móra d'Ebre, basada en un projecte de Sergi Ventosa i Adelina Casanova, i la intervenció en l'espai públic del conjunt històric i monumental d'Horta de Sant Joan, projectada per Jordi Segura i Marc Manzano, han estat seleccionades pel jurat dels premis FAD de l'edició d'aquest any.
Ambdues obres han sigut gestionades per INCASOL per encàrrec dels ajuntaments corresponents.
L'INCASÒL ha participat en anteriors edicions i ha estat premiat en dues ocasions.
L'any 2008 va rebre el Premi FAD d'Arquitectura per la promoció d'habitatge protegit per a joves del carrer Sant Adrià de Barcelona, al districte de Sant Andreu.
Tres anys més tard, el 2011, va rebre el Premi FAD de Ciutat i Paisatge pel Parc de les Aigües i la urbanització del barri Avinguda Costa Brava de Figueres.
La actuació de Horta de Sant Joan també està presentada als Premis Catalunya Construcció dels CAATB 2018.
• Es desenvoluparan un total de 12 hectàrees que ampliaran el nucli urbà
• Prop de 200 habitatges seran de protecció oficial
El director de l'INCASÒL, a l'esquerra, i l'alcalde de Lliçà d'Amunt durant l'acte de signatura.
El director de l'Institut Català del Sòl (INCASÒL), Damià Calvet, i l'alcalde de Lliçà d'Amunt, Ignasi Simón, han signat avui un conveni per al desenvolupament dels sectors residencials Can Guadanya Vell i Can Francí que ocupen 12 hectàrees amb capacitat fins a 600 habitatges.
Els sectors permetran ampliar i potenciar el centre del municipi de Lliçà d'Amunt així com generar sòl per a uns 600 habitatges dels quals prop de 200 seran en règims protegits.
Can Guadanya Vell i Can Francí ocupen una superfície de 71.807 m2 i 39.966 m2, respectivament, delimitada pel carrer de la Fàbrica, al sud; el carrer de l'Aliança, al nord; l'avinguda dels Països Catalans i el riu Tenes, a l'est; i la carretera de Santa Eulàlia, a l'oest.
Aquest espai urbà és majoritàriament de propietat privada i s'utilitza actualment com camps de conreu i aparcament.
El conveni estableix que l'INCASÒL redactarà i l'Ajuntament de Lliçà d'Amunt promourà i impulsarà la Modificació puntual del Pla de Millora Urbana (POUM) que permetrà desenvolupar aquests dos nous sectors urbanístics.
L'INCASÒL serà l'administració actuant dels sectors i destinarà l'aprofitament urbanístic que li correspongui a polítiques de promoció pública.
L'INCASÒL, com administració actuant, serà l'encarregada de la gestió i redacció dels instruments de planejament, i de la gestió i urbanització d'ambdós sectors.
El sistema d'actuació serà de reparcel·lació en la modalitat de cooperació.
La urbanització de Can Guandanya Vell i Can Francí permetrà resoldre la manca de sòl urbanitzat al municipi per a habitatge lliure i protegit, potenciar i ordenar el nucli urbà i concentrar el comerç de la zona ja que es preveu que els baixos dels blocs es destinin a usos comercials.
• La cooperativa Llar Unió ha iniciat la construcció de dos edificis en una parcel·la adquirida a l'INCASÒL
La cooperativa Llar Unió ha iniciat les obres de construcció d'una promoció d'habitatge protegit en una parcel·la que va adquirir a l'INCASÒL, situada en el barri del Gornal de l'Hospitalet de Llobregat.
La parcel·la està situada al sector residencial Gornal III, al carrer de Narcís Monturiol, 127, cantonada amb el carrer Fortuna.
Té una superfície de 1.636,14m2 de sòl i 6.666m2 de sostre.
La cooperativa té previst construir-hi una promoció de 51 habitatges de protecció oficial en règim general distribuïts en dos blocs.
Els habitatges tindran una superfície aproximada de 90 m 2 útils, quatre habitacions, plaça d'aparcament i traster.
Aquesta és la tercera promoció que construirà la cooperativa Llar Unió Catalònia, vinculada al sindicat UGT, al barri del Gornal de l'Hospitalet de Llobregat en parcel·les comprades a l'INCASÒL.
L'any 2004, la cooperativa va entregar una promoció de 56 habitatges protegits situats al carrer Fortuna i una segona promoció, de 55 habitatges protegits, situats a la plaça de Quart.
L'INCASÒL ha promogut els sectors residencials Gornal I, II i III on diferents cooperatives d'habitatge han construït set promocions amb un total de 405 habitatges, tots ells de protecció oficial en règim general.
• L'empresa invertirà 3 milions d'euros i generarà prop de 50 llocs de treball
La parcel·la venuda a Trepovi del sector Partida Santa Llúcia
L'Institut Català del Sòl, INCASÒL, i l'empresa Trepovi S.L ha signat el contracte de compravenda d'una parcel·la de 7.887,76 m 2 de superfície i l'opció de compra d'una segona parcel·la de 7.485,76 m 2 del sector d'activitat econòmica Partida Santa Llúcia de Solsona (Solsonès).
La empresa Trepovi SL. té necessitat d'ampliar el seu projecte industrial i traslladarà a la Partida Santa Llúcia les instal·lacions, actualment situades en el mateix municipi, en el polígon industrial els Ametllers.
Trepovi SL es dedica a la fabricació de caldereria de polièster com ara depuradores, filtres, dipòsits, tractament d'aigües residuals i netes.
Té previst fer una inversió de quasi 3 milions d'euros en les noves instal·lacions així com incrementar la seva plantilla de 40 a uns 90 treballadors en un termini de tres anys.
• La cooperativa Llar Unió construirà dos blocs al carrer Valentí Escalas
Imatge virtual de l'edifici de Valentí Escales
L'INCASÒL i la cooperativa Llar Unió han signat la compravenda d'una parcel·la plurifamiliar situada entre els carrers de Terrassa i Bruc, confrontant amb la plaça Alfons Comín, a Santa Coloma de Gramenet.
La parcel·la té una superfície de 790 m 2 de superfície i 3.903 m 2 de sostre i s'hi construirà un edifici amb un total de 26 habitatges de protecció oficial.
Aquests habitatges tindran entre 81,90 m 2 i 90 m 2, tres i quatre habitacions, plaça d'aparcament i traster inclosos.
Aquesta promoció es construeix en l'àmbit de remodelació de la plaça Alfons Comín i connexió dels carrers de Valentí Escalas i Liszt, promoguda per l'INCASÒL i l'Ajuntament.
L'acord entre ambdues administracions ha facilitat la creació de nous espais verds i de parcel·les per a la promoció d'habitatge protegit a la part alta del barri del Fondo.
• S'ha recuperat l'antiga sendera del castell al riu i el tram final del Passeig de l'Ebre
L'Institut Català del Sòl, INCASÒL, ha finalitzat les obres de remodelació de la façana fluvial de Móra d'Ebre que han inclòs la recuperació de l'antiga sendera des del castell al riu, i la millora del tram final del passeig de l'Ebre, entre l'embarcador i la plaça de braus.
Aquesta remodelació ha estat un encàrrec de l'Ajuntament de Móra d'Ebre a l'INCASÒL i ha tingut un cost de 581.579,31€ (IVA inclòs) finançats per la Generalitat de Catalunya, Diputació de Tarragona i l'Ajuntament de Móra d'Ebre.
Les dues obres les ha executat simultàniament l'empresa Construccions Jaén Vallès S.L.
La intervenció forma part d'un projecte global que està duent a terme l'Ajuntament per potenciar la imatge del municipi a nivell turístic tot connectant els elements arquitectònics i històrics més emblemàtics del casc antic amb la façana fluvial i el riu que n'esdevenen l'eix vertebrador.
El límit nord de la façana fluvial on s'ha actuat és el punt final del recorregut dels vianants dintre del casc urbà i el punt inicial del conegut camí de sirga.
És un tram de 240 metres lineals entre l'embarcador i l'antiga plaça de braus que s'uneix i completa el tram inicial del passeig de l'Ebre.
S'ha construït i pavimentat la vorera i adequat els talussos del nivell inferior de la riba del riu tot recuperant-los i implantant espècies vegetals autòctones de ribera.
També s'ha col·locat mobiliari urbà, jardineria i enllumenat públic.
Aquesta obra ha tingut un cost de 312.215,51€ (IVA inclòs).
La recuperació de l'antiga sendera forma part de la segona fase de protecció i estabilització dels talussos del penya-segat del castell sobre els edificis del carrer Gracia i Passeig de l'Ebre.
Degut als esllavissaments, la sendera havia pràcticament desaparegut creant una situació de certa perillositat.
Aquest camí uneix el carrer del Calvari amb el passeig de l'Ebre i s'utilitzava com accés entre el nucli antic i l'antic pas de barca, situat a la plaça de Baix.
L'obra ha consistit en el sanejament i l'estabilització dels talussos amb malla d'acer, la plantació de flora autòctona i la consolidació i restauració dels murs de pedra seca existents.
Es recupera el recorregut de l'antiga sendera, respectant la topografia existent i aprofitant per crear espais d'estança o miradors seguint la construcció tradicional de l'entorn.
S'enjardina i es dota d'il·luminació nocturna.
El cost total d'aquesta intervenció ha estat de 269.363,81€ (IVA inclòs).
Les empreses que s'hi instal·laran construiran conjuntament la nau per reduir costos
Les parcel·les entre mitgeres venudes, en primer terme
L'Institut Català del Sòl, INCASÒL, ha signat el contracte de compra-venda de cosa futura d'11 parcel·les del Pla parcial Industrial i de Serveis Portuaris de Vall-llobrega (polígon 2 i 3), al Baix Empordà.
Les 9 empreses que s'instal·laran en aquest sector s'han coordinat per contractar conjuntament la construcció de la nau.
Aquesta superarà el milió d'euros que els representarà una reducció d'entre el 25-30 % d'estalvi de la despesa d'inversió prevista.
Les 11 parcel·les entre mitgeres sumen 3.895m 2, tenen una superfície que oscil·la entre els 316m 2 de la més petita i els 461,70 m 2 de la més gran, i un sostre de 400m 2 cadascuna.
A més hi ha una parcel·la aïllada de 1.640,45m 2 de sòl i 2.262m 2 de sostre que està pendent de signatura.
Les empreses que s'hi instal·laran tenen un total de 223 treballadors i es preveu que generin 25 nous llocs de treball.
Són empreses de la zona que volen ampliar les seves actuals instal·lacions o bé estaven de lloguer i han decidit invertir en la compra i construcció d'una nau pròpia.
Pertanyen als sectors de la fusteria, pintura, construcció, restauració, transports i indústria càrnica.
El polígon industrial de Vall-llobrega està situat a la carretera d'accés al municipi des de la C-31.
Es tracta d'un sector ja consolidat, comercialitzat per l'INCASÒL, on ja hi ha instal·lades diferents empreses com Veles Depoorter, Winner Boats, Elita Natural Fishers SL, Fribera SL i Mata SL, algunes d'elles vinculades al sector nàutic.
D'entre les empreses que ara s'hi instal·laran cal destacar la càrnica Copal SL, coneguts a la zona per les carnisseries-xarcuteries Arnall.
Aquest any, la commemoració del 8 de març se suma a un moviment mundial sense precedents pels drets, la igualtat i la justícia de les dones.
L'assetjament sexual, la violència i la discriminació envers les dones han acaparat els titulars i el discurs públic, amb una creixent determinació en favor del canvi.
La visibilitat de les dones als mitjans de comunicació i a la societat en general és l'eix de la campanya i dels actes i el Manifest institucional de la Generalitat de Catalunya en motiu del Dia Internacional de les Dones.
L'acte central, que tindrà lloc al Palau de la Generalitat el dia 7 de març, consisteix en la taula rodona Veus visibles: la veu de les dones a l'espai públic i als mitjans de comunicació.
L'Institut Català de les Dones se situa al costat de les reivindicacions del teixit associatiu de dones i el moviment feminista i dona suport a la iniciativa de la vaga del 8 de març.
Així doncs, cap dels actes institucionals es faran en les franges horàries en què hi ha convocades aturades.
L'INCASÒL ha presentat el seu nou vídeo comercial als assistents a la fira immobiliària MIPIM 2018 que s'està celebrant aquesta setmana a Cannes (França).
L'acte ha tingut lloc en l'estand del Barcelona Catalonia que aplega a la Generalitat de Catalunya, l'Ajuntament de Barcelona i l'Àrea Metropolitana de Barcelona.
Sota el títol Catalonia: a land of investments, a land of opportunities, l'INCASÒL dóna a conèixer el treball de comercialització de sòl per a usos industrial, logístic, comercial, terciari i residencial que s'està realitzant per tal de captar inversions generin activitat econòmica i nous llocs de treball.
Podeu visionar el vídeo en el canal de youtube de l'INCASÒL
• L'actuació, promoguda pel Departament de Cultura, l'Institut Català del Sòl (INCASÒL) i l'Ajuntament de Tossa de Mar, en el marc del programa de l'1% cultural, ha comportat una inversió total de 120.000,00€
• Les obres, executades per l'INCASÒL, s'han centrat en la restauració d'un tram de la muralla i en les millores de seguretat de la barana del pas de ronda
La Generalitat de Catalunya ha finalitzat, en data 16 de març, les obres de restauració d'un tram de la muralla de la vila vella de Tossa de Mar.
Els promotors del projecte han estat el Departament de Cultura, l'INCASÒL i l'Ajuntament de Tossa de Mar i ha tingut un cost de 120.000,00€ finançats a parts iguals per l'INCASÒL, mitjançant les aportacions establertes en el conveni de transferències signat per aquest organisme i l'Agència de l'Habitatge de Catalunya, i l'Ajuntament de Tossa de Mar.
L'INCASÒL va adjudicar les obres a l'empresa Grupo Tecno-Conrad que les ha realitzat en 4 mesos.
Aquestes han sigut dirigides per l'arquitecte, Lluís Guanter.
Les obres de restauració s'han centrat sobre un tram de muralla del parament exterior que mira la platja Gran, el que va des d'una de les torres situades a l'extrem nord-est fins la torre dita d'en Joanàs i la porta d'accés a la vila vella.
En concret, s'han eliminat les humitats puntuals localitzades en paraments i torres, s'ha consolidat un sector de la base de la muralla que es trobava descalçat, s'ha rejuntat la fàbrica, s'han eliminat uns murets adjacents absoltes i elements metàl·lics rovellats, s'han restaurat els suports de forja de les antigues lluminàries i s'ha reforçat la llinda de la porta d'accés al recinte.
D'altra banda, s'ha millorat, a nivell de seguretat, la barana metàl·lica del pas de ronda.
L'objectiu d'aquesta actuació ha estat executar les obres necessàries per garantir la seguretat estructural i estabilitat de la muralla, de manera que no existeixi cap mena de perill per a les persones i pel propi monument.
També, s'ha volgut millorar, a nivell de seguretat, la barana metàl·lica del pas de ronda per impedir la possibilitat de caigudes i que la barana sigui escalable.
El recinte emmurallat de Tossa de Mar és un Bé Cultural d'Interès Nacional que destaca en el context del patrimoni cultural català.
La imatge de la vila vella amb el seu magnífic recinte murallat, dels segles XII i XIV, sobre la Mediterrània, ha definit, des de sempre, Tossa de Mar com una de les poblacions de més valor monumental de la Costa Brava.
El seu origen es troba en el castell de Tossa, domini del monestir de Ripoll que va permetre la construcció de cases dins i fora de les muralles amb que es formà el primer nucli de poblament de Tossa de Mar.
• El sector està situat a l'entorn de l'aeroport de Lleida-Alguaire
• Tres empreses han mostrat interès per la compra de les parcel·les
El director de l'Institut Català del Sòl, INCASÒL, Damià Calvet, i l'alcalde de l'Ajuntament d'Almacelles (Segrià), Josep Ibarz, han signat el conveni urbanístic per al desenvolupament del Sector SUD-12A amb una superfície aproximada de 4,03 hectàrees.
El passat mes de setembre, en un acte amb els empresaris de Lleida, es va iniciar la comercialització de les futures set parcel·les del sector, cinc de les quals són propietat de l'INCASÒL.
L'interès per aquest sector s'ha traduït en la presentació de tres sol·licituds de compra i una vegada signat el conveni es podrà iniciar el procés d'adjudicació.
El conveni signat estableix que l'INCASÒL serà l'administració actuant i redactarà i tramitarà la Modificació puntual del POUM per crear el sector SUD-12A que incorporarà una part de la peça d'equipament del SUD-11 per poder fer la vialitat que connecti els dos sectors, i compensar la superfície d'equipament.
També redactarà i tramitarà el Pla parcial del nou àmbit, el Projecte de reparcel·lació en la modalitat de cooperació i el Projecte d'urbanització del Pla parcial.
L'Ajuntament d'Almacelles, per la seva part, es compromet a tramitar els esmentats documents urbanístics i a executar les obres d'urbanització, el vial principal del SUD-11, la portada els serveis i la xarxa de sanejament des del sector SUD-11 fins al nou sector, així com gestionar amb les companyies subministradores els subministres necessaris.
El sector SUD-12A té un emplaçament estratègic, a l'entorn de l'aeroport de Lleida-Alguaire i amb accés a l'A-22, l'N-240 i l'A-2, així com a la línia de l'AVE Lleida-Saragossa.
L'obra compta amb un pressupost de prop de 27.500 € i forma part del programa Reviure les velles ciutats
Vista general de la plaça de l'església de Santa Magdalena, a Pontons.
L'Institut Català del Sòl, INCASÒL, ha iniciat la primera fase de les obres d'urbanització de la plaça de l'església de Santa Magdalena, situada en el nucli de La Rectoria de Pontons, a l'Alt Penedès.
Les obres han estat adjudicades a l'empresa Mule Calaf SL per un import de 27.428,31€ i compten amb un termini d'execució de 5 mesos.
L'objectiu de les obres és assegurar un bon accés a la plataforma de la plaça de l'església i al cementiri annex.
L'obra, basada en un projecte de l'arquitecte Ricardo-Saúl Sánchez, preveu la urbanització de les escales d'accés a la plaça així com les escales i rampes d'accés al cementiri, mitjançant la construcció de murs de contenció i la formació de rampes, escales i pavimentació d'aquestes.
Els promotors del projecte són l'Ajuntament de Pontons, el Departament de Governació, Administracions Públiques i Habitatge i l'INCASÒL dins del programa Reviure les velles ciutats.
L'INCASÒL aportarà el 80% del cost, mitjançant les aportacions establertes en el conveni de transferències signat amb l'Agència de l'Habitatge de Catalunya, i l'Ajuntament de Pontons el 20% restant.
L'església és d'origen romànic i va ser construïda al segle XIII.
Abans de ser parròquia havia estat sufragània de Sant Joan de Muntanya.
Carles Sala, secretari d'Habitatge i Millora Urbana de la Generalitat, Antoni Guil, alcalde de Montmeló i Damià Calvet, director de l'INCASÒL.
L'alcalde de Montmeló (Vallès Oriental), Antoni Guil, el secretari d'Habitatge i Millora Urbana del Departament de Governació, Administracions Públiques i Habitatge, Carles Sala, i el director de l'Institut Català del Sòl, INCASÒL, Damià Calvet, han signat un conveni de col·laboració per al desenvolupament d'habitatge amb protecció oficial al municipi de Montmeló.
El conveni preveu l'elaboració d'un estudi sobre la demanda d'habitatge existent a Montmeló per a determinar el futur desenvolupament d'habitatge amb protecció oficial al municipi.
Aquest estudi tindrà en compte l'anàlisi de les necessitats d'habitatge realitzat per al Pla Territorial Sectorial de l'Habitatge respecte la demanda existent, la projecció de llars i els objectius definits pel municipi de Montmeló.
Per la seva banda, l'Ajuntament disposa de dues finques, situades al Sector Nord de Montmeló i al carrer Pelai respectivament, que cedirà a l'INCASÒL en cas de programar-se els futurs habitatges de lloguer al municipi.
El gerent de l'INCASÒL, Albert Civit, va recollir el guardó que reconeix la gestió i la feina feta per a facilitar la implantació d'Amazon al sector d'activitat econòmica Mas Blau, al Prat de Llobregat.
El conseller de Territori i Sostenibilitat, Damià Calvet, va ser l'encarregat de lliurar el Premi Infraestructura 2017 a la multinacional nord-americana per la seva nova seu a Catalunya.
Ja fa un any que l'Associació Catalana d'empreses d'Enginyeria i Consultoria Independents de Catalunya (ASINCA), la Càmera Oficial de Contractistes d'Obres de Catalunya (CCOC), Foment del Treball Nacional (FTN) i la Fundació Cercle d'infraestructures (FIC) van constituir el Consell Assessor d'infraestructures de Catalunya, amb la voluntat de crear un espai de reflexió sobre la política d'infraestructures a Catalunya.
Durant aquest any el Consell ha promogut la reflexió sobre la importància que té la gestió de les infraestructures per al desenvolupament del país, la millora de les condicions de vida dels ciutadans i la millora de la competitivitat de les empreses.